open-index/open-wikipedia-markdown huggingface dataset:
Autonoomne õhusõiduk

**Autonoomne õhusõiduk** on iseseisvate süsteemide kontrolli all ja ilma piloodita lendav õhusõiduk. Enamik iseseisvaid õhusõidukeid on mehitamata õhusõidukid, kuid iseseisvaid juhtimissüsteeme on arendatud nii, et need saaksid juhtida ka õhutaksosid ja reisilennukeid.

## Ajalugu

### Mehitamata õhusõiduk
Esimene teadaolev mehitamata õhusõiduki kasutus leidis aset 1849. aastal kuumaõhupallidega sõjapidamise eesmärgil, mil Austria tegi õhurünnakut Veneetsia vastu. Suuremad saavutused mehitamata lennunduses tulid esimese maailmasõja ajal, kui valmisid esimesed raadio teel juhitavad lennukid.

Autonoomsed tunnused nagu autopiloot ja automatiseeritud navigatsioon on arenenud järk-järgult 20. sajandi jooksul. Peamiselt on autonoomsed mehitamata õhusõidukid olnud kasutusel luure eesmärgil sõjanduses. Igapäevaelus võib autonoomseid mehitamata õhusõidukeid kohata põllumajanduses, kus tuleb suur maa-ala süsteemselt veega kasta ning iselendavad droonid on selleks parim lahendus.

### Reisijad
Lennundus on läinud täpsemaks, mis võimaldab reisijatel ohutult lennata. Autopiloot on piisavalt arenenud, et vabastada piloot mõnedest kohustustest, kuid piloodi kohalolek on veel siiski kohustuslik.

Praegu töötatakse välja mitmeid õhutaksosid, mis ei vaja inimpilooti. Mõned õhutaksotootjad on Joby Aviation, Lilium Jet ja EHang, millest viimane on oma õhusõidukit ka Eestis lennutanud. Selliste õhusõidukitega kaasnevad juriidilised küsimused, mille lahendamisega juba tegeletakse.

## Tuleviku võimalused

### Inimlik viga
Lennunduse üks peamisi nõudeid on ohutus. Autonoomsed juhtimissüsteemid teevad kiiremini otsuseid, mis võtaksid inimesel palju kauem aega. Inimlikud vead on süüdi üle 80% lennuõnnetustest. Täielikult autonoomsed õhusõidukid aga eemaldaksid need vead, mis võivad piloodil pingelistes olukordades tekkida.

### Vastutus
Piloodi eemaldamine lennukist eemaldab ka vastutaja. Selle vältimiseks tuleks vastutus üle anda lennukitootjale, kuid tootjal on siis õigus vastutusest vabaneda, kui õhusõidukit pole õigesti hooldatud. See omakorda sätestaks tõestusstandardid ehk protsessid, mis tõestavad vastutust ning peavad olema juriidiliselt ja eetiliselt korrektsed. Selle tõttu peab looma uued õigusaktid, juriidilised lahendused.

## Viited
Rehepaplus

**Rehepaplus** on eesti rahvusliku elutunde aluseks oleva omamüüdi rehepapi-arhetüübi üldmõisteline väljendus.

Rehepaplus identiteedikontseptsioonina võib tähistada nii nutikat toimetulekupraktikat kui ka moraalitust.

Iseseisva terminina tuli sõna kasutusse pärast Andrus Kiviräha "Rehepapi" ilmumist 2000. aastal. Sõna kasutamine Mart Laari poolt Euroopa Parlamendis tekitas 2004. aasta kevadel probleemi termini tõlkimisel teistesse Euroopa keeltesse.

## Vaata ka
*Eestlased

## Viited
Phoenix Ghost

**Phoenix Ghost** on USAs 2022. aastal Vene-Ukraina sõja jaoks spetsiaalselt loodud ja toodetud tapjadroonid.

## Ajalugu
"Phoenix Ghost" droonid tootis USA õhujõudude tellimuse järgi Aevex Aerospace. Droonide loomisel on peetud nõu Ukraina kaitsejõududega, kes Donbassis sõdisid, mis võiks uue tapjadrooni juures oluline olla. Antud droon on oma tööpõhimõttelt üsna sarnane Switchblade´i droonidega. Nii nagu Switchblade´i mudelid 300 ja 600, on ka see nii-öelda *[[kamikaze]]* tüüpi droon ehk hävib koos pardal oleva laskemoonaga sihtmärgini jõudes, kuid uut drooni on mitmes osas täiustatud. Antud õhurelval on ilmselt väga heal tasemel luurevõimekus ja taktikalised omadused sihtmärgi avastamiseks. Sarnaselt Switchblade mudelitele on nad võimelised ründama ja hävitama keskmise soomusega sõidukeid, kuid Aevexi juhatuse liikme kindral David Deptula teatel suudavad nad lennata iseseisvalt rohkem kui 6 tundi, võrreldes Switchblade'i 40 minutiga. Nad suudavad tõusta õhku vertikaalselt ja tänu infrapunavaaturile saab neid kasutada ka öösel.  

Muud Phoenix Ghostsi omadused ja tehnilised andmed on salastatud. 

## Viited
Olena Šuljak

**Olena Šuljak** (ukraina keeles *Олена Олексіївна Шуляк*; sündinud 24. jaanuaril 1976 Kiievis) on Ukraina ettevõtja ja poliitik. Ta on 15. novembrist 2021 erakonna Rahva Teener esimees ja 2019. aastast Ukraina Ülemraada liige.

## Elulugu
Aastatel 1992–1997 õppis ta Ukraina riiklikus transpordiülikoolis ehituse ökonoomika ja organiseerimise erialal, aastatel 2003–2005 omandas ta Ukraina Rahvusvahelises Juhtimisinstituudis magistriraadi ja õppis aastatel 2010–2012 Kiievi ülikoolis psühholoogiat.

2014. aastal esitati ta Demokraatliku Alliansi nimekirjas kandidaadina Kiievi linnavolikokku, kuid ta ei osutunud valituks. 

2015. aastal nimetati ta Ukraina finantsadministratsiooni juhi kandidaadiks. 

2019. aasta Ukraina parlamendivalimistel valiti ta erakonna Rahva Teener nimekirjas Ukraina Ülemraada liikmeks.

## Isiklikku
Ta on abielus ja tütre ema.
Valletta Kuninglik Ooperimaja

**Valletta Kuninglik Ooperimaja** või lihtsalt **Kuninglik Teater** (malta keeles *It-Teatru Rjal*, itaalia keeles *Teatro Reale*) oli ooperite ja etenduskunstide koht Malta pealinnas Vallettas. Inglise arhitekti Edward Middleton Barry projekteeritud ehitis tarindati aastail 1862–1866. 

Vaid seitse aastat pärast valmimist sai selle sisemus tulekahjus ulatuslikult kannatada. Hoone taastati 1877. aastal. Teise maailmasõja ajal sai see Luftwaffe õhupommitamisest otsetabamuse, siis seda enam üles ei ehitatud, ehkki enne hävimist oli see olnud linna üks ilusamaid ja ikoonilisemaid ehitisi.

Pärast mitut kõrvalejäetud plaani teatri ümberehitamiseks kujundas varemed siiski ümber itaalia arhitekt Renzo Piano. 2013. aastal avati see etenduspaigana Pjazza Teatru Rjal.

## Viited

## Välislingid
H6im

**H6im** on setukeelset poprokki esitav setu juurtega ansambel. See tuli kokku ülemsootska Aarne Leima eestvõttel 5. septembril 2020 Setu kuningriigi päevadel Kolossova külas. Aarne Leima idee oli tõmmata kuningriigipäeval tuntud Eesti setu päritolu muusikute esinemisega tähelepanu setu liikumisele. 

## Liikmed

# Kethi Uibomägi (laul)
# Ithaka Maria (laul)
# Matis Leima (klahvpillid, laul)
# Ivo Laanelind (elektrikitarr)
# Jaanus Viskar (basskitarr)
# Reigo Ahven (trummid)
# Kaarel Raidam (trummid, alates 2022)
# Lenna Kuurmaa (laul, debüütesinemisel)
# Kairi Leivo (laul, debüütesinemisel)

## Singlid

# Viimädse' sõna' (M. Leima / Kauksi Ülle)
# Peko andsõ tiidä' (M. Leima / Aapo Ilves)
# Seto kiil ja vinne kiil (M. Leima / Tõnissoni Manni)
# Veri väläh (M. Leima, I. Laanelind / M. Leima)
# Upin (M. Leima / Kauksi Ülle)

## Viited
Sāveh

**Sāveh** (pärsia keeles ساوه, translitereeritud ka kui *Sāwa*) on linn Iraanis Markazi provintsis. See asub umbes 100 km Teheranist edelas.

2011. aasta seisuga elas linnas 259 030 inimest.

Linnas asub 12. sajandil ehitatud Sāveh' suurmošee.

## Pilte

Harold f Weston - Iran10.jpg|Sāveh' värav 1920. aastatel
Saveh Bazaar.jpg|Sāveh' basaar
Saveh Mosque 8.jpg|Sāveh' suurmošee
Menareh masjed saveh2.jpg|Sāveh' suurmošee minarett


## Viited
Mikel Balenziaga

**Mikel Balenziaga Oruesagasti** (sündinud 29. veebruaril 1988 Zumarragas) on Hispaania jalgpallur, kes mängib vasakkaitsjana Hispaania kõrgliiga klubis Athletic Bilbao.

Ta alustas klubikarjääri Real Sociedadis. Aastatel 2006–2008 mängis ta Hispaania tugevuselt kolmandas liigas Real Sociedadi reservmeeskonnas, kuid klubi põhimeeskonda ta ei jõudnud.

2008. aastal liitus Balenziaga esmakordselt Athletic Bilbaoga, mängides klubi põhimeeskonnas Hispaania kõrgliigas hooajal 2008–09. Hooajal 2009–10 mängis ta laenul Hispaania esiliiga klubis Numancia.

Aastatel 2011–2013 mängis ta Hispaania esiliigas Valladolidi Reali ridades.

Alates hooajast 2013–14 on Balenziaga mänginud taas Athletic Bilbao. Tema profikarjääri ainus värav pärineb 24. septembrist 2016, kui ta lõi Hispaania kõrgliigas värava Sevilla vastu.

Aastatel 2007–2008 mängis Balenziaga Hispaania kuni 19- ja kuni 21-aastaste koondistes. 2012. aastal debüteeris ta Baskimaa jalgpallikoondises.

## Saavutused
;Athletic Bilbao
*Supercopa de España: 2015, 2020–21
*Copa del Rey: Teised kohad 2014–15, 2019–20, 2020–21

## Viited
Joseba Zaldúa

**Joseba Zaldúa Bengoetxea** (sündinud 24. juunil 1992 Donostias) on Hispaania jalgpallur, kes mängib paremkaitsjana Hispaania kõrgliigaklubis Cádiz.

Ta alustas klubikarjääri Real Sociedadis. Aastatel 2011–2014 mängis ta põhiliselt klubi reservmeeskonnas Hispaania tugevuselt kolmandas liigas. Real Sociedadi põhimeeskonnas debüteeris ta 2013. aasta novembris.

Hooajal 2017–2018 oli ta Real Sociedadist laenul Hispaania kõrgliigaklubis Leganés. 21. jaanuaril 2018 lõi ta Leganéses mängides mängus Deportivo Alavési vastu oma esimese värava Hispaania kõrgliigas. Real Sociedadi meeskonnas lõi ta esimese värava 12. mail 2019 mängus Madridi Reali vastu.

2022. aasta juulis sõlmis ta kolmeaastase lepingu Cádiziga.

2016. aastal debüteeris Zaldúa Baskimaa jalgpallikoondises.

## Saavutused
;Real Sociedad
*Copa del Rey: 2019–20
Lala Mustafa Paša mošee

**Lala Mustafa Paša mošee** (türgi keeles Lala Mustafa Paşa Camii, kreeka keeles Τέμενος Λαλά Μουσταφά Πασά) on mošee Famagusta vanalinnas Küprosel. Hoone asub *[[de facto]]* Põhja-Küprose Türgi Vabariigi kontrolli all, kuid *[[de jure]]* kuulub Küprose Vabariigile.

Mošee paikneb keskaegses gooti stiilis hoones, mis ehitati 14. sajandil katoliku katedraalina, pühendatuna Püha Nikolausile. See oli Lusignani dünastia ajal Famagusta peamine kirik ja tähtis kroonimiskoht.

Pärast Osmanite riigi vallutust 1571. aastal muudeti katedraal mošeeks. Kristlik sisustus eemaldati või kaeti ning hoone kohandati islami jumalateenistuse vajadustele. Üks katedraali kahest tornist ehitati ümber minaretiks, samas kui teist torni enam ei taastatud. Gooti arhitektuur säilis üldjoontes muutumatuna.

Mošee kannab nime Osmanite väejuhi ja riigitegelase Lala Kara Mustafa Paşa järgi, kes juhtis Küprose vallutamist. Nimi kinnistus ametlikult 20. sajandil, kuid hoonet on traditsiooniliselt seostatud Lala Mustafa Pašaga alates Osmanite perioodist.

Täna on Lala Mustafa Paša mošee aktiivne mošee ja üks paremini säilinud gooti sakraalehitisi Vahemere idaosas, olles üks Famagusta tähtsamaid ajaloolisi ja arhitektuurilisi mälestisi.

## Viited

## Välislingid
Raúl de Tomás

**Raúl de Tomás Gómez** (sündinud 17. oktoobril 1994 Madridis) on Hispaania jalgpallur, kes mängib ründajana Hispaania kõrgliigaklubis Rayo Vallecano.

Ta alustas klubikarjääri Madridi Realis, mille noorteakadeemiaga liitus ta 2004. aastal. Aastatel 2011–2015 mängis ta Madridi Reali reservmeeskonnas ja kolmandas meeskonnas Hispaania madalamates liigades. Ainsal korral mängis ta Reali põhimeeskonnas 29. oktoobril 2014 Hispaania karikamängus UE Cornellà vastu.

Hooajal 2015–2016 oli ta Madridi Realist laenul Hispaania esiliiga klubis Córdoba. Hooajal 2016–17 oli ta laenul Valladolidi Realis, lüües sel hooajal Hispaania esiliigas 14 väravat. 2018. aasta augustis läks ta laenule Hispaania esiliiga klubisse Rayo Vallecano. Hooajal 2017–18 lõi De Tomás Hispaania esiliigas 24 väravat, millega oli liigas paremuselt teine väravakütt. Hooajal 2017–18 võitis ta Rayo Vallecanoga lisaks Hispaania esiliiga. Järgmisel hooajal esmakordselt Hispaania kõrgliigas mängides lõi De Tomás 14 väravat, kuid Rayo Vallecano jäi liigas 20. kohale ja langes kõrgliigast välja.

2019. aasta juulis siirdus ta 20 miljoni euro eest Portugali kõrgliiga klubisse Lissaboni Benfica, kellega ta sõlmis viieaastase lepingu. Kuigi De Tomás lõi hooaja 2019–20 esimeses pooles värava Portugali karikavõistlustel, liigakarikavõistlustel ja UEFA Meistrite Liiga alagrupimängus Peterburi Zeniti vastu, jäi tema panus Portugali kõrgliigas tagasihoidlikuks, kui ta seitsme mänguga ühtegi väravat ei löönud.

2020. aasta jaanuaris naasis De Tomás Hispaaniasse, sõlmides pikaaegse lepingu Espanyoliga. Üleminekusumma oli 20 miljonit eurot, millega sai De Tomás Espanyoli läbi aegade suurimaks ostuks. Hispaania kõrgliigas lõi ta hooajal 2019–20 14 mänguga neli väravat, kuid Espanyol liigasse püsima ei jäänud. Järgmisel hooajal kindlustati tagasi pääs Hispaania kõrgliigasse. Sellele andis suure panuse De Tomás, kui lõi 23 väravat ja oli Hispaania esiliiga suurim väravakütt. Hooajal 2021/22 lõi De Tomás Hispaania kõrgliigas 17 väravat ja valiti ka liigahooaja sümboolsesse koosseisu.

2022. aastat septembris naasis ta Rayo Vallecanosse, kellega sõlmis viieaastase lepingu.

Aastatel 2009–2013 mängis De Tomás Hispaania noortekoondistes. Hispaania jalgpallikoondises tegi ta debüüdi 11. novembril 2021 MM-i valikmängus Kreeka vastu.

## Saavutused
;Rayo Vallecano
*Segunda División: 2017–18
;Benfica
*Supertaça Cândido de Oliveira: 2019
;Espanyol
*Segunda División: 2020–21

## Viited
Senat (ansambel)

Senat on eesti ansambel, mis on seadnud eesmärgiks oma kuulajaskonna silmaringi laiendamise ja harimise. Senat sündis 2020. aastal Tallinnas ja määratleb oma muusikat ühiskonnakriitilise progepopina, mis tähendab oluliste ja aktuaalsete teemade kajastamist heakõlalise, kuid rangete stiilipiirideta helikeelega. Senati muusika teeb omanäoliseks laulu asemel kõne- ja loengukatkete ning muusikast lahutamatute taustavideote kasutamine. 

Septembrist 2021 maini 2022 tegi Senat läbi kuusinglite hooaja, mille käigus avaldati iga kuu 1. kuupäeval valitud teemal singel ning samal teemal taskusaade "Senati Puhvet", kus lisaks bändile avas teemat ekspert.

###### Manifest
*Maailm pöörleb rekordkiirusel ja homo sapiens otsustab, millises suunas. See tähendab - meie. See tähendab - sina. Otsustad.*

*Me harime end, me kuulame teisi, me käime valimas, me taaskasutame, me püüame märgata ja võtta vähem ruumi, aga meie tegelik supervõime on muusika!*

*Kui su kodutunne on suurem kui su krunt või korter, kui su loodusearmastus ei tunne riigipiire, kui sind saadab edu, aga sa märkad mahajääjaid, kui sa oled valmis uskuma, et see, mida sa tead, ei pruugi olla kogu tõde, kui su maailmapildis on rohkem kui kaks värvi, siis tere tulemast Senatisse! Otsi üles oma teadlikkus, kriitiline meel ja empaatia, ühiskonna üldkoosolek koguneb siin saalis!* 

*Me ei oota lihtsustatud vastuseid – taanduv ignorants on meie esimene võit. Elagu teaduslik mõtteviis! Elagu rahvaste rahu!*

###### Senati kuusinglid

# "Oh kooliaeg" (Raul Rebase päevakommentaar koroonaolukorrast)
# "Mingu sul hästi" (Roy Strideri Ööülikooli loeng "Elamine kahetsuseta")
# "Planeet B" (Tarmo Soomere Ööülikooli loeng "Ilmast ilma", Donald Trumpi ja Joe Bideni presidendidebatt, Greta Thunberg TheEllenShows jt)
# "Süüakse ja juuakse" (katked Iina Aasamaa käsiraamatust "Käitumisest") koos näitlejate Indrek Ojari, Argo Aadli ja Hardo Adamsoniga
# "Eesriide taha" (India poeedi Bhartrhari värss nr 50 ilmaelust loobumise kiitumiseks)
# "Keeled suhu ja Euroopasse" (Kreisiraadio sketš "Läbirääkimised")
# "Inimese tumedam pool" (Avo-Rein Terepingi Ööülikooli loeng "Inimese tumedam pool")
# "Congratulations (At Last You Found Out)" (Alan Wattsi loeng "Wake Up, It's A Dream")
# "Saab küll (aga me ei tee nii)" (Tõnu Viiki Ööülikooli loeng "Internet ja inimene", Lex Fridmani sissejuhatus intervjuule Mark Zuckerbergiga, jt)
# "Song For Children"

###### Taskusaate "Senati Puhvet" külalised ja teemad

# Senat - Kes me oleme, mida me tahame?
# Reigo Ahven - Fairmus ehk moraalne revolutsioon muusikatööstuses
# Madis Vasser - Kliimakriis
# Raul Rebane - Millest üldse tohib rääkida?
# Anna-Kaisa Oidermaa - Vaimne tervis
# Peter Pedak - Haridusest
# Allan Muuk - Inimese tumedam pool
# Jalmar Vabarna - Milleks muusika?
# Kristi Saare - Kuidas saada rikkaks?
# Senat - Kokkuvõtted

#### Liikmed

* Matis Leima - klahvpillid, elektroonika, laul
* Laurits Leima - elektrikitarr
* Martin-Eero Kõressaar - basskitarr
* Kaarel Raidam - trummid, laul
Adriane Lopes

**Adriane Lopes** (29. juuni 1976) on Brasiilia advokaat, kes on alates 2. aprillist 2022 Campo Grande linnapea.

## Elulugu
Adriane sündis 29. juunil 1976 Gisleni Garcia Barbosa ja Antônio Ferreira Barbosa tütrena.

Ta töötas oma isa jäätisetehases. Lisaks töötas ta neli aastat Brasiilia karistussüsteemi haldamise riiklikus agentuuris (Agepen).

Ta on jurist, kellel on õigusteaduse ja teoloogia ning avaliku halduse ja linnakorralduse magistrikraad.

Ta on Brasiilia Coaching Institute'i (IBC) treener ja juhtiv treener.

Ta on abielus Brasiilia poliitiku Lídio Lopesiga ja neil on kaks last.

## Viited
Roman Daškevõtš

**Roman Daškevõtš** (ukraina keeles Роман Іванович Дашкевич; 6. detsember 1892 – 12. jaanuar 1975) oli Ukraina Rahvavabariigi sõjaväelane. 

## Elulugu
Ta oli üks Sitši küttide liikumise organiseerijatest Galiitsias. Osales Esimeses maailmasõjas Austria-Ungari armee ohvitserina, 1915. aastal langes Vene vägede kätte sõjavangi, 1917. aasta kevadel põgenes Kiievisse. 1917. aasta novembris organiseeris Sitši küttide Galiitsia-Bukoviina pataljoni. 1918. aasta jaanuaris osales Kiievi lahingutes. Oli seejärel Sitši küttide suurtükiväebrigaadi ülem. Alates 1920. aastast elas Tšehhoslovakkias ja Austrias. 1921. aastal naasis Galiitsiasse ning oli 1921–1922 Sitši seltsi esimees Galiitsias, pärast selle keelamist Poola võimude poolt 1926. aastal asutas paramilitaarse spordi- ja võimlemisseltsi "Lug". Alates 1943. aastast elas kuni surmani Austrias.

## Mälestuse jäädvustamine
* 6. mail 2019 sai 26. suurtükiväebrigaad Ukraina presidendi ukaasiga lisanimetuse kindral-horunžõi Roman Daskevõtši nimeline.

## Viited
Sebastian Holmén

**Rasmus Sebastian Holmén** (sündinud 29. aprillil 1992 Boråsis) on Rootsi jalgpallur, kes mängib keskkaitsjana Rootsi kõrgliigaklubis IF Elfsborg.

2013. aastal debüteeris ta Rootsi kõrgliigas Elfsborgi meeskonnas.

Aastatel 2016–2019 mängis ta Venemaa kõrgliiga klubis Moskva Dinamo.

2019. aasta juulis sõlmis ta kaheaastase lepingu Hollandi kõrgliiga klubiga Willem II.

2021. aasta juulis sõlmis ta kaheaastase lepingu Türgi kõrgliigaklubiga Çaykur Rizespor.. Ta mängis seal vaid ühe hooaja ning naasis 2022. aasta keskel Elfsborgi.

2015. aastal tuli Holmén Rootsi kuni 21-aastaste koondisega Euroopa omavanuste meistriks. Rootsi jalgpallikoondises tegi ta debüüdi sama aasta 15. jaanuaril sõprusmängus Elevandiluuranniku vastu. Rootsi koondises mängis ta pärast seda kuni 2020. aastani veel viis korda.

Tema vanem vend Samuel Holmén on endine jalgpallur.

## Viited
PROBASS ∆ HARDI

**PROBASS ∆ HARDI** on Ukraina elektroonilise muusika ansambel. Krementšukist pärit kaheliikmeline ansambel alustas tegevust 2017. aastal.

Ansambli koosseisu moodustavad dj-d Probass (Artem Tkatšenko) ja Hardi (Maksõm Mokrenko).

Suurema tuntuse saavutas ansambel 2021. aasta oktoobris välja antud singliga "Доброго вечора, ми з України". Loo pealkirja ja ühtlasi ainsat selles kõlanud fraasi on hiljem hakanud kasutama ka poliitikud ja riigiametnikud oma sõnavõttudes, näiteks Mõkolajivi oblastiadministratsiooni ülem Vitali Kim ja kaitseminister Oleksi Reznikov.

## Viited
Holice

**Holice** (ka **Holice v Čechách**; saksa keeles *Holitz*) on linn Tšehhis Pardubice maakonnas Pardubice ringkonnas. Holice asub Pardubicest ligikaudu 15 km idas.

## Ajalugu
Asulat on esmamainitud 1336. aastal. Alevi staatuse sai Horice 15. sajandil ja linnaõigused 1931. aastal.

## Sõpruslinnad
* Strzelce Opolskie, Poola
* Medzev, Slovakkia

## Viited
Emmanuel Dennis

**Emmanuel Bonaventure Dennis** (sündinud 15. novembril 1997 Yolas) on Nigeeria jalgpallur, kes mängib Inglismaa esiliigaklubis Watford ja Nigeeria jalgpallikoondises.

Aastatel 2010–2016 kuulus ta Nigeeria jalgpalliakadeemiasse Kwara Football Academy Ilorin.

2016. aasta mais sõlmis ta lepingu Ukraina klubiga Luhanski Zorja. Hooajal 2016–17 lõi Dennis Ukraina kõrgliigas 22 mänguga kuus väravat.

2017. aasta mais siirdus ta Belgia kõrgliigaklubisse Club Brugge, kellega sõlmis viieaastase lepingu. Hooaegadel 2017–18 ja 2019–20 tuli ta klubiga Belgia meistriks. Belgia kõrgliigas jäi tema arvele nelja hooajaga 19 väravat. 1. oktoobril 2019 lõi ta UEFA Meistrite Liiga alagrupimängus kaks väravat Madridi Reali vastu. Hooaja 2020–21 teises pooles mängis ta laenul Saksamaa kõrgliigaklubis 1. FC Köln. 3. veebruaril 2021 lõi ta Saksamaa karikavõistluste kuueteistkümnendikfinaalis värava Jahn Regensburgi vastu, kuid Saksamaa liigas ta oma väravaarvet ei avanud.

2021. aasta juunis sõlmis ta viieaastase lepingu äsja Inglismaa kõrgliigasse tõusnud Watfordiga. Inglismaa kõrgliigas debüteeris ta 14. augustil 2021 hooaja avamängus Aston Villa vastu ja lõi kohe mängu 10. minutil värava. 20. novembril lõi ta värava ja andis kaks väravasöötu 4:1 võidumängus Manchester Unitedi üle. Hooajal 2021–22 lõi Dennis Inglismaa kõrgliigas kokku kümme väravat, kuid Watford jäi liigas eelviimaseks ja langes tagasi esiliigasse.

2022. aasta augustis siirdus ta äsja Inglismaa kõrgliigasse tõusnud Nottingham Foresti. Hooajal 2022/23 lõi ta Inglismaa kõrgliigas 19 mänguga kaks väravat. Hooaja 2023/24 esimeses pooles oli ta laenul Türgi kõrgliigaklubis İstanbul Başakşehir. 2024. aasta jaanuaris liitus ta laenulepingu alusel taas Watfordiga.

Nigeeria jalgpallikoondises tegi Dennis debüüdi 10. septembril 2019 sõprusmängus Ukraina vastu. Koondisekarjääri esimese värava lõi ta 13. juunil 2022 Aafrika meistrivõistluste valikmängus São Tomé ja Príncipe vastu.

## Saavutused
;Club Brugge
*Belgia kõrgliiga: 2017–18, 2019–20

## Viited
Austraalia kaitsevägi

**Austraalia kaitsevägi** on Austraalia regulaarvägi, mille ülesandeks on Austraalia Ühenduse territooriumi ja huvide kaitse.

Kaitsevägi koosneb mereväest, maaväest ja õhuväest. Kaitseväes teenib umbes 85 000 sõja- ja reservväelast. 

Austraalia kaitsevägi loodi 1. jaanuaril 1901 ning esialgu oli igal väeliigil enda väejuhatus. 1973. aastal esitas kaitseminister raporti, mis soovitas kaitseväe eraldi väejuhatused liita ning luua kaitseväe juhataja ametikoht. Raporti soovitused rakendati 1976. aastal kui väeliigid viidi ühise juhtimise alla. 

## Viited
Ismaïla Sarr

**Ismaïla Sarr** (sündinud 25. veebruaril 1998 Saint-Louisis) on Senegali jalgpallur, kes mängib äärepoolkaitsjana Inglismaa Premier League'i klubis Crystal Palace ja Senegali jalgpallikoondises.

Aastatel 2009–2016 kuulus ta Senegali klubisse Génération Foot.

2016. aasta mais liitus ta Prantsusmaa FC Metz, kellega sõlmis viieaastase lepingu. Kohe esimesel hooajal mängis Sarr Prantsusmaa kõrgliigas Metzi põhikoosseisus ja lõi viis väravat.

2017. aasta juulis sõlmis ta nelja-aastase lepingu Prantsusmaa kõrgliiga klubiga Rennesi Stade. Seal mängis ta kaks hooaega, mille jooksul lõi ta Prantsusmaa kõrgliigas 13 väravat. UEFA Euroopa Liiga hooaja 2018–19 alagrupiturniiril lõi ta kolm väravat. Värav, mille ta lõi 20. septembril 2018 Tšehhi klubi FK Jabloneci vastu, valiti Euroopa Liiga hooaja parimaks. 2019. aasta mais alistati Prantsusmaa karikafinaalis penaltiseeria järel Paris Saint-Germain ning Sarr realiseeris seal Rennesi otsustava penalti.

2019. aasta augustis sõlmis ta viieaastase lepingu Watfordiga. Üleminekusumma oli umbes 40 miljonit naelsterlingit, millega sai Sarr Watfordi läbi aegade suurimaks ostuks. Inglismaa kõrgliigas lõi ta esimese värava 30. novembril 2019 mängus Southamptoni vastu. 29. veebruaril 2020 lõi ta kaks väravat 3:0 võidumängus Liverpooli üle, lõpetades Liverpooli kaotuseta seeria. Hooajal 2020–21 Inglismaa esiliigas mängides lõi Sarr 13 väravat ning oli sellega Watfordi suurim väravakütt liigas.

Suvel 2023 liitus Sarr ligi 13 miljoni euro eest Prantsusmaa kõrgliigaklubiga Marseille Olympique. Seal mängis ta ühe hooaja.

2024. aasta augustis naasis ta Inglismaa kõrgliigasse, kui sõlmis lepingu Crystal Palace'iga.

Senegali jalgpallikoondises debüteeris Sarr 2016. aasta septembris Aafrika rahvaste karikavõistluste valikmängus Namiibia vastu. Koondisekarjääri esimese värava lõi ta 8. jaanuaril 2017 sõprusmängus Liibüa vastu. 2022. aastal tuli ta Senegali koondisega Aafrika meistriks. Ta on kuulunud Senegali koondisse veel ka 2017. aasta Aafrika rahvaste karikavõistlustel, 2018. aasta maailmameistrivõistlustel ja 2019. aasta Aafrika rahvaste karikavõistlustel, 

## Saavutused
;Rennes
*Coupe de France: 2018–19

;Senegali koondis
*Aafrika meister: 2022

## Viited
Põdrakasvataja

**"Põdrakasvataja"** (Ikka viin, viin, viin...) on ansambli PS Troika 1987. aastal avaldatud laul.

Laulu autor (meloodia + tekst) ning esitaja (vokaal ja kitarrid) on Allan Sarri.

Salvestatud Heliloojate Maja helistuudios 1986. aastal. Helirežissöör Alar Kotkas, kes mängis linti ka bassipartii. Klahvpillid ja rütmimasin - Jaak Jürisson.

"Põdrakasvataja" sai tuntuks populaarses saates "Noortestuudio pärastlõuna", mida juhtis Ivar Vigla.

Laulu tekst on allegooriline, seotud Gorbatšovi uutmispoliitika (perestroika) alkoholikeeldude ja eestlaste ning teiste soome-ugri hõimude (vennasrahvaste) saatusega NSVL rüpes.

## Sõnad
1.Minu vend on põdrakasvataja kaugel põhjas, mis ma talle küll sünnipäevaks viin? 2x

R1: Ikka viin, viin, viin, ikka viin, viin, viin, ikka viin, viin, viin, ikka viin, viin, viin 2x

2.Minu õde korjab põhjas põtradele sammalt, mis ma talle küll sünnipäevaks viin? 2x

R2:Ikka viin, viin, viin, ikka viin, viin, viin, ikka viin, viin, viin, ikka viin, viin, viin 2x

3.Minu onu paneb liipreid maha kaugel põhjas, mis ma talle küll sünnipäevaks viin? 2x

R3: Ikka viin, viin, viin, ikka viin, viin, viin, ikka viin, viin, viin, ikka viin, viin, viin 2x

4. Minu isa teine vend on miljonär Alaskal, mis ta mulle küll sünnipäevaks toob? 2x

R4: Ikka viin, viin, viin, ikka viin, viin, viin, ikka viin, viin, viin, ikka viin, viin, viin 2x

5. Minu sugulased ei saa põhjast ära tulla, neile armas on põhjapöörijoon. 2x

R5: Ikka joon, joon, joon, ikka joon, joon, joon,ikka joon, joon, joon, ikka joon, joon, joon 2x

Hai-joo, hai-joo, hai-joo, hai-joo... 4x

## Välislingid

* PS Troika - Põdrakasvataja (Ikka viin, viin, viin) + sõnad (YouTube)
M.I.A.

**Mathangi Arulpragasam** (sündinud 18. juulil 1975), tuntud kui **M.I.A.**, on briti räppar, laulja, muusikaprodutsent ja aktivist. Tema muusikas on ühendatud alternatiiv- ja tantsumuusika, elektroonilise muusika, hiphopi ja maailmamuusika elemendid. Ta on esimene Lõuna-Aasiast pärit inimene, kes on olnud samal aastal nomineeritud nii Oscari kui ka Grammy auhinnale. 2019. aastal sai Arulpragasam Briti impeeriumi ordu (MBE) liikmeks muusikasse panustamise eest.

## Elu ja karjäär
### Noorpõlv
Mathangi Arulpragasam sündis Londonis Sri Lanka tamilite peres. Kui ta oli kuuekuune, kolis pere Sri Lanka põhjaosas asuvasse Jaffnasse. 1983. aastal algas Sri Lankas kodusõda, mistõttu põgenes pere tagasi Londonisse, kui Arulpragasam oli 11-aastane. Kodusõda oli hiljem M.I.A. loomingu suureks inspiratsiooniks.

### Karjäär
Enne muusikukarjääri alustamist 2002. aastal oli ta visuaalkunstnik ja disainer. M.I.A. saavutas oma edu suuresti põrandaaluse artistina interneti kaudu. 2004. aastal pälvisid tähelepanu tema singlid "Galang" ja "Sunshowers". Tema esimene album "Arular", mis sai nime tema isa järgi, avaldati 22. märtsil 2005. Kuigi seda ei saatnud eriline edu, pälvis see siiski kriitikute tunnustuse ning mõned nimetasid seda 2005. aasta üheks parimaks albumiks. Albumilt avaldati ka kolmas singel "Bucky Done Gun".

2007. aastal avaldas ta teise albumi "Kala", mis sai nime M.I.A. ema järgi. Albumilt ilmusid singlid "Bird Flu", "Boyz", "Jimmy" ja "Paper Planes", millest viimane saavutas edetabelis Billboard Hot 100 4. koha. "Kala" pälvis samuti kriitikute heakskiidu.

Kolmas album "Maya" avaldati 2010. aastal. "Maya" on M.I.A. albumitest edukaim, jõudes mitmes muusikaedetabelis esikümnesse. Tema neljas stuudioalbum "Matangi" (2013) sisaldab singlit "Bad Girls", mis võitis kaks MTV videomuusikaauhinda. Tema viies stuudioalbum "AIM" avaldati 9. septembril 2016 ning kuues stuudioalbum "Mata" 14. oktoobril 2022.

## Diskograafia
*"Arular" (2005)
*"Kala" (2007)
*"Maya" (2010)
*"Matangi" (2013)
*"AIM" (2016)
*"Mata" (2022)

## Viited

## Välislingid
Kravaře

**Kravaře** (varem **Kravaře u Opavy**, saksa keeles *Deutsch Krawarn*) on linn Tšehhis Morava-Sileesia maakonnas Opava ringkonnas. Kravaře asub Poola piirist 8 km kaugusel, Opavast umbes 7,5 km idas ja Ostravast ligikaudu 21 km loodes.

## Ajalugu
Asulat on esmamainitud 1224. aastal. Alates 1742. aastast oli Kravaře Preisi kuningriigi ja hiljem Saksa keisririigi koosseisus. Tšehhoslovakkiale läks linn 1920. aastal. 1938–1945 oli Kravaře Saksamaa koosseisus. Linnaõigused sai Kravaře 1960. aastal.

## Sõpruslinnad
* Lisková, Slovakkia
* Lubliniec, Poola
* Woźniki vald, Poola

## Viited
Mark Pysyk

**Mark Alexander Terrance Pysyk** (sündinud 11. jaanuaril 1992 Edmontonis) on Kanada jäähokimängija, kes mängib kaitsja või parema ääreründajana NHL-i klubis Buffalo Sabres.

Aastatel 2008–2012 mängis ta Western Hockey League'i klubis Edmonton Oil Kings.

2010. aastal valis Buffalo Sabres ta NHL-i ''draft''is 23. valikuna. Hooaja 2012–13 alguses asus ta mängima American Hockey League'is Sabresi tütarklubis Rochester Americans. NHL-is debüteeris ta 17. märtsil 2013 mängus Washington Capitalsi vastu.

2016. aasta juunis kaubeldi Pysyk Buffalo Sabresist Florida Panthersi. Hooajal 2019–20 mängis ta mitmel korral ründaja positsioonil. 3. veebruaril 2020 tegi ta mängus Toronto Maple Leafsi vastu kübaratriki. Hooaeg 2019–20 oli tema senise karjääri kõige resultatiivsem (9+9).

2020. aasta oktoobris sõlmis ta üheaastase lepingu Dallas Starsiga. 2021. aasta juulis naasis ta Buffalo Sabresi.

2012. aasta juunioride maailmameistrivõistlustel võitis Pysyk Kanada kuni 20-aastaste koondisega pronksmedali.

## Viited

## Välislingid
* Mark Pysyk NHL.com lehel
* Mark Pysyk hockeydb.com lehel
Derhatši rajoon

**Derhatši rajoon** (ukraina keeles Дергачівський район) on endine haldusüksus Ukrainas Harkivi oblastis Venemaa piiri ääres. Selle halduskeskus oli Derhatši. 2020. aastal elas Derhatši rajoonis 92 829 inimest.

Seoses 2020. aastal toimunud haldusreformiga liideti Derhatši rajoon Harkivi rajooniga.
Sezimovo Ústí

**Sezimovo Ústí** (saksa keeles *Alttabor*) on linn Tšehhis Lõuna-Tšehhi maakonnas Tábori ringkonnas. Sezimovo Ústí asub Lužnice jõe paremal kaldal, Tábori kesklinnast ligikaudu 4 km lõunas.

Sezimovo Ústí paikneb merepinnast 399 meetri kõrgusel.

Asulat on esmamainitud 1250. aastal. 1414. aastal käis Sezimovo Ústís jutlustamas Jan Hus, kes leidis seal endale palju poolehoidjaid. 1420. aastal põletasud hussiidid Sezimovo Ústí maha ja asusid elama lähedal asuvasse Táborisse. 1828. aastal asutati endise linna kohale küla nimega Starý Tábor. 1920. aastal sai küla linnaõigused ja ajaloolise nime tagasi.

Linnas suri Tšehhoslovakkia president aastatel 1935–1938 ja 1945–1948 Edvard Beneš (1884–1948). Ta on ka Sezimovo Ústísse maetud.

## Viited
Nikolaj Ehlers

**Nikolaj Ehlers** (sündinud 14. veebruaril 1996 Ålborgis) on Taani jäähokimängija, kes mängib NHL-i klubis Winnipeg Jets ründajana vasakäärel.

Ta alustas klubikarjääri Šveitsi klubis EHC Biel ning tegi Šveitsi kõrgliigas debüüdi hooajal 2012–13. Aastatel 2013–2015 mängis ta Kanadas Quebec Major Junior Hockey League'i (QMJHL) klubis Halifax Mooseheads. Debüüthooajal oli Ehlers QMJHL-is kõige resultatiivsem uustulnukas (49+55) ning valiti samal hooajal Canadian Hockey League'i hooaja parimaks uustulnukaks.

2014. aastal valis Winnipeg Jets ta NHL-i ''draft''is üheksanda valikuna. Alates hooajast 2015–16 on ta kuulunud Jetsi põhikoosseisu. Debüüthooajal sai ta NHL-is kirja 15 väravat ja 23 väravasöötu. Tema kõige seni kõige resultatiivsem hooaeg on olnud 2016–17 (25+39). 2017. aasta oktoobris pikendas ta Jetsiga lepingut seitsme aasta võrra.

Taani jäähokikoondise koosseisus on Ehlers osalenud 2016., 2017. ja 2022. aasta maailmameistrivõistlustel.

Tema isa Heinz Ehlers on endine jäähokimängija.

## Viited

## Välislingid
* Nikolaj Ehlers NHL.com lehel
* Nikolaj Ehlers hockeydb.com lehel
EKNK Elu kogudus

**Eesti Kristliku Nelipühi Kiriku Elu Koguduse** koosolekud toimuvad pühapäeviti kell 11:00 Tallinnas aadressil Meistri 22, 4. korrus, Haabersti, Tallinn.

Koguduse pastorid on Bob ja Chrissy Godwin.

## Vaata ka
* Nextstep Piiblikool

## Välislingid
* Koguduse koduleht
Jeseník

**Jeseník** (kuni 1947. aastani **Frývaldov**, saksa keeles *Freiwaldau*) on linn Tšehhis Olomouci maakonnas, Jeseníki ringkonna halduskeskus. Jeseník asub Poola piirist 12 km kaugusel, Olomoucist ligikaudu 70 km põhjas.

Jeseník paikneb merepinnast 432 meetri kõrgusel.

Asulat on esmamainitud 1267. aastal. Linnaõigused sai Jeseník millalgi ajavahemikul 1284–1295. Aastatel 1945–1947 saadeti linna saksa rahvusest elanikkond riigist välja.

## Viited
Třinec

**Třinec** (poola keeles *Trzyniec*, saksa keeles *Trzynietz*) on statutaarlinn Tšehhis Morava-Sileesia maakonnas Frýdek-Místeki ringkonnas. Třinec asub Olše jõe kaldal, Poola piiri ääres, Český Těšínist umbes 8 km lõunas, Frýdek-Místekist 22 km idas ja Ostravast ligikaudu 34 km kagus.

## Ajalugu
Třineci on esmamainitud 1444. aastal. Raudteeühenduse sai Třinec 1839. aastal. Seejärel hakkas Třinecis arenema metallurgiatööstus. Linnaõigused sai Třinec 1931. aastal.

## Rahvastik
2011. aasta rahvaloenduse andmetel moodustasid poolakad 13,4% Třineci elanikest.

## Majandus
Třineci metallurgiatehas (*Třinecké železárny*) on üks suuremaid metallurgiatehaseid Tšehhis.

## Sport
Linna jäähokiklubi Třineci Oceláři mängib Tšehhi kõrgliigas Extraliga ja on kolmekordne Tšehhi meister.

## Sõpruslinnad
* Bielsko-Biała, Poola
* Žilina, Slovakkia

## Viited
Sāveh' suurmošee

**Sāveh' suurmošee** (pärsia *مسجد جامع ساوه*) on ajalooline mošee Iraanis Sāveh' linnas. See mošee ehitati Seldžukkide riigi ajal.


DOME DE LA MASDJED DJOUMA DE SAVEH.jpg|Sāveh' suurmošee (Jane Dieulafoy illustratsioon, 1881)
MINARET GUIZNEVIDE DE SAVEH.jpg|Sāveh' suurmošee (Jane Dieulafoy illustratsioon, 1881)
Masjed-jame-saveh.JPG
Amingholamali Saveh Jamee Mos. Dome Iran.JPG|
Jameh Mosque of Saveh-3.jpg|
Jameh Mosque of Saveh-2.JPG|
Jameh Mosque of Saveh-4.JPG|
Jameh Mosque of Saveh-5.JPG|
Jameh Mosque of Saveh 7.jpg|
Jameh Mosque of Saveh 22.jpg|
Jameh Mosque of Saveh 20.jpg|
Jameh Mosque of Saveh 12.jpg|
Jameh Mosque of Saveh 6.jpg|
Jameh Mosque of Saveh 21.jpg|
Jameh Mosque of Saveh 15.jpg|
Jameh Mosque of Saveh 13.jpg|
Jameh Mosque of Saveh 16.jpg|
Jameh Mosque of Saveh 17.jpg|
Jameh Mosque of Saveh 26.jpg|Muuseum
Jameh Mosque of Saveh 28.jpg|Muuseum


## Viited

## Välislingid
Dekameron

**"Dekameron"** on Giovanni Boccaccio novellikogu, mis on kirjutatud aastatel 1349–1353.

## Pealkiri

Novellikogu algupärane pealkiri "Decameron" on kombinatsioon kreekakeelsetest sõnadest δέκα *déka* 'kümme' ja ἡμέρα *hēméra* 'päev', mis tähendab kümnepäevast sündmust ning viitab raamjutustusele, kus seitse noort naist ja kolm meest on läinud Firenzes kümneks päevaks katku eest eraldatusse ning lõbustavad end seal üksteisele lugude jutustamisega.  

## Sisu

Dekameroni tegelased räägivad inimeste pattudest ja nõrkustest, ülistatakse armastust ja elurõõmu, imetletakse teravat mõistust, pilgatakse rumalust ning jumalasulaste liiderlikkust ja silmakirjalikkust. Ükski novell ei puuduta otseselt ühiskondlikke, poliitilisi, religioosseid ega filosoofilisi teemasid. Jutustatakse eraelulistest seikadest: armuihast, armukadedusest, abielurikkumisest jms.

## Eesti keeles

Täispikkuses tõlkis "Dekameroni" eesti keelde esimesena Johannes Semper, tõlge ilmus 1957. aastal koos Aleksander Kurtna järelsõnaga. 1993. aastal ilmus "Dekameron" kahes köites ja 2004. aastal kahes väljaandes. Osalisi tõlkeid on ilmunud juba alates 1906. aastast.

### Eesti teatrites
* Raimo Kangro ooper "Imelugu" (Vanemuine, 1974)
* "Dekameron" (Salong-Teater; lavastaja Erki Aule; esietendus 6. novembril 2002)
* "Dekameron ehk Mea culpa" (Ugala; lavastaja Vagif Ibrahimoglu; esietendus 20. septembril 2003)
* "Dekameron" (VAT Teater; lavastaja Aare Toikka; esietendus 5. märtsil 2019)
49. ühendarmee

**49. ühendarmee** (vene keeles 49-я общевойсковая армия) on Lõuna sõjaväeringkonna koosseisus olev Venemaa maavägede ühendarmee (), mis moodustati 2010. aastal ja mille peakorter asub Stavropolis. 

## Ajalugu
Üksuse üks komandör, kindralleitnant Jakov Rezantsev, hukkus Venemaa sissetungi käigus Ukrainasse 2022. aasta 25. märtsil .

## Koosseis
*  205. üksik kasakate motolaskurbrigaad
*  34. üksik motolaskurbrigaad 
*  1. kaardiväe raketibrigaad
*  227. suurtükiväebrigaad 
*  7. sõjaväebaas

## Teabeallikad
* 
* 
* 
* 

## Välislingid
* Two Russian Generals killed in Ukrainian attack near Kherson: Ukraine. Republic TV, 23. aprill 2022 
* Ukraine says two more Russian generals killed. *[[BBC News]]*, 23. aprill 2022
James Justin

**James Michael Justin** (sündinud 23. veebruaril 1998 Lutonis) on Inglismaa jalgpallur, kes mängib kaitsjana Inglismaa Premier League'i klubis Leicester City ja Inglismaa jalgpallikoondises.

Ta alustas klubikarjääri kodulinna klubis Luton Town, mille noorteakadeemiaga liitus ta 2005. aastal. Klubiga sõlmis ta esimese profilepingu 2015. aasta novembris. Klubi põhimeeskonnas debüteeris ta Inglismaa tugevuselt neljandas liigas hooajal 2015–16. Alates järgmisest hooajast mängis ta Luton Towni põhikoosseisus. Hooajal 2018–19 mängis ta klubiga Inglismaa tugevuselt kolmandas liigas ja samal hooajal valiti ta liiga hooaja sümboolsesse koosseisu. Hooaegadel 2016–17 ja 2018–19 valiti Justin Luton Towni hooaja parimaks noormängijaks.

2019. aasta juunis sõlmis ta viieaastase lepingu Leicester Cityga. 24. septembril 2019 lõi ta Inglismaa liigakarikamängus oma endise koduklubi Luton Towni vastu värava. Inglismaa kõrgliigas lõi ta esimese värava 20. septembril 2020 mängus Burnley vastu.

Aastatel 2017–2020 mängis Justin Inglismaa noortekoondistes. Inglismaa jalgpallikoondises tegi ta debüüdi 4. juunil 2022 UEFA Rahvuste Liiga mängus Ungari vastu.

## Viited

## Välislingid
* Profiil Leicester City kodulehel
Gwent (täpsustus)

**Gwent** võib olla 
*Gwenti Kuningriik, Walesi kuningriik või vürstiriik, mis eksisteeris erinevates vormides umbes 5. ja 11. sajandi vahel.
*Gwent (maakond), Walesi piirkonnas asuv maakond.
*Kaardimäng Andrzej Sapkowski fantaasiaraamatute sarjast "*[[Nõidur]]"*
** Kaardimäng 2015. aasta arvutimängust "*[[The Witcher 3: Wild Hunt]]"*
** 2018. aasta arvutimäng *""*
Ollie Watkins

**Oliver George Arthur Watkins** (sündinud 30. detsembril 1995 Newton Abbotis) on Inglismaa jalgpallur, kes mängib ründajana Inglismaa Premier League'i klubis Aston Villa ja Inglismaa jalgpallikoondises.

Ta alustas klubikarjääri Exeter Citys. Klubi põhimeeskonnas debüteeris ta hooaja 2013–14 lõpus Inglismaa tugevuselt neljandas liigas. Hooajal 2014–15 mängis ta laenul Inglismaa tugevuselt kuuenda liiga klubis Weston-super-Mare, lüües 24 mänguga kümme väravat. Exeter Citys tegi ta läbimurde hooajal 2015–16, lüües 20 mänguga kaheksa väravat. Järgmisel hooajal lõi ta League Twos 13 väravat. 2017. aastal valiti ta English Football League'i aasta parimaks noormängijaks.

2017. aasta juulis sõlmis ta nelja-aastase lepingu Inglismaa esiliiga klubiga Brentford. Kahel esimesel hooajal lõi ta Inglismaa esiliigas kümme väravat. Hooajal 2019–20 lõi ta koguni 25 väravat ja oli sellega Fulhami mängija Aleksandar Mitrovići kõrval liiga suurim väravakütt. Samal hooajal valiti Watkins lisaks hooaja sümboolsesse koosseisu ja Inglismaa esiliiga hooaja parimaks mängijaks.

2020. aasta septembris sõlmis ta viieaastase lepingu Aston Villaga. Watkins oli sel ajal Aston Villa läbi aegade suurim ost (üleminekusumma vähemalt 28 miljonit naelsterlingit). Esimese värava lõi ta Aston Villa meeskonnas 15. septembril 2020 EFL Cup'i mängus Burton Albioni vastu. Sama aasta 4. oktoobril tegi ta Inglismaa kõrgliigas Liverpooli vastu kübaratriki. Watkins tegi selles mängus perfektse kübaratriki, kui lõi värava mõlema jalaga, lisaks peaga. 10. aprillil 2021 lõi ta Liverpooli vastu värava ka võõrsilmängus, saades alates hooajast 2008–09 esimeseks mängijaks pärast Andrei Aršavini, kes lõi Inglismaa kõrgliiga ühe hooaja jooksul Liverpooli vastu neli väravat. Hooajal 2020–21 lõi Watkins Inglismaa kõrgliigas kokku 14 väravat ja oli sellega Aston Villa suurim väravakütt.

Inglismaa jalgpallikoondises debüteeris Watkins 25. märtsil 2021 MM-i valikmängus San Marino vastu ja lõi selles mängus ka värava.

## Viited

## Välislingid

* Ollie Watkins Aston Villa F.C. kodulehel
Czosnów

**Czosnów** (kuni 1. jaanuarini 1997 **Czosnów Pierwszy**) on küla Poolas Masoovia vojevoodkonnas Nowy Dwór Mazowiecki maakonnas, Czosnówi valla halduskeskus. Czosnów asub Nowy Dwór Mazowieckist umbes 7 km lõunakagus ja Varssavi kesklinnast ligikaudu 26 km loodes.

## Viited
Niedrzwica Duża

**Niedrzwica Duża** on küla Poolas Lublini vojevoodkonnas Lublini maakonnas, Niedrzwica Duża valla halduskeskus. Niedrzwica Duża asub Lublini kesklinnast ligikaudu 19 km edelas.

Niedrzwica Duża on kõige suurema elanike arvuga küla Lublini vojevoodkonnas.

## Viited
Tšulpan Hamatova

**Tšulpan Hamatova** (tatari Чулпан Наил кызы Хаматова, vene, Чулпан Наилевна Хаматова; sündinud 25. märtsil 1975 Kaasanis) on tatari päritolu Venemaa filmi- ja teatrinäitleja, Venemaa Föderatsiooni rahvakunstnik (2012). Aastatel 1998–2022 oli ta Moskva teatri Sovremennik näitleja. 
Aastast 2022 on ta Riia Uue Teatri näitleja. 

Tšulpan Hamatova saab tatari keelest aru, kuid ei oska seda rääkida. 

Hamatova on üks vähihaigeid lapsi toetava heategevusfondi "Подари жизнь" ('Kingi elu') asutaja. 

2012. aastal osales ta Vladimir Putini presidendikampaanias. 

Veebruaris 2022 kirjutas ta alla pöördumisele Venemaa sissetungi vastu Ukrainasse. Märtsis 2022 lahkus ta koos perega Venemaalt ja jäi elama Lätti.

## Tunnustus
*Venemaa Föderatsiooni riiklik preemia (2004, 2014)
*Venemaa Föderatsiooni rahvakunstnik (2012)

## Viited
Jake Allen

**Jake Allen** (sündinud 7. augustil 1990 Frederictonis New Brunswickis) on Kanada jäähokimängija, kes mängib väravavahina NHL-i klubis New Jersey Devils.

Aastatel 2007–2010 mängis ta Quebec Major Junior Hockey League'i klubides St. John's Fog Devils, Montreal Junior Hockey Club ja Drummondville Voltigeurs. 2010. aastal valiti ta Canadian Hockey League'i aasta parimaks väravavahiks.

2008. aastal valis St. Louis Blues ta NHL-i ''draft''is 34. valikuna. Aastatel 2010–2014 mängis ta põhiliselt American Hockey League'is (AHL) Bluesi tütarklubides Peoria Rivermen ja Chicago Wolves. Aastatel 2011 ja 2014 valiti ta AHL-i tähtede mängule. Hooajal 2013–14 oli ta AHL-is parima tõrjeprotsendiga väravavaht ja lasi endale lüüa keskmiselt kõige vähem väravaid mängus ning pälvis liiga hooaja parimale väravavahile antava Aldege "Baz" Bastien Memorial Awardi.

NHL-is debüteeris Allen Bluesi meeskonnas 30. aprillil 2012, kui sai väljakule väljalangemismängudes Läänekonverentsi poolfinaali teises mängus Los Angeles Kingsiga Bluesi väravavahi Brian Elliotti asemele. Uuesti võeti ta Bluesi meeskonda hooajal 2012–13. Esmakordselt kuulus ta algkoosseisu 13. veebruaril 2013 mängus Detroit Red Wingsi vastu. Bluesi üheks põhiväravavahiks kerkis ta hooajal 2014–15. Hooaegadel 2012–13 ja 2014–15 valiti Allen NHL-i uustulnukate sümboolsesse koosseisu (*[[NHL All-Rookie Team]]*). 2019. aastal võitis ta Bluesiga Stanley karika, kuigi väljalangemismängudes oli Bluesi esiväravavahiks Jordan Binnington.

2020. aasta septembris kaubeldi Allen Bluesist Montreal Canadiensi.

2024. aasta märtsis kaubeldi ta New Jersey Devilsi. 

2008. aastal tuli Allen Kanada kuni 20-aastaste koondisega omavanuste maailmameistriks. Ta valiti turniiri parimaks väravavahiks ja väärtuslikumaks mängijaks.

## Viited

## Välislingid
* Jake Allen NHL.com lehel
* Jake Allen hockeydb.com lehel
Tyler Seguin

**Tyler Paul Seguin** (sündinud 31. jaanuaril 1992 Bramptonis Ontario provintsis) on Kanada jäähokimängija, kes mängib keskründajana NHL-i klubis Dallas Stars.

Aastatel 2008–2010 mängis ta Ontario Hockey League'i (OHL) klubis Plymouth Whalers. Hooajal 2009–10 oli ta Taylor Halli kõrval liiga resultatiivseim mängija (48+58) ja jäi temaga jagama Eddie Powers Memorial Trophy't. Lisaks pälvis Seguin sel hooajal liiga kõige silmapaistvamale mängijale antava Red Tilson Trophy.

2010. aastal valis Boston Bruins ta NHL-i ''draft''is teise valikuna. Bruinsi põhikoosseisu liikmeks sai ta kohe hooajal 
2010–11. Esimese värava lõi ta liigas hooaja teises mängus 10. oktoobril 2010 Phoenix Coyotesi vastu. Põhiturniiril sai Seguin kirja 11 väravat ja 11 väravasöötu. 2011. aastal võitis ta Bruinsiga Stanley karika, kui finaalseerias alistati Vancouver Canucks. Väljalangemismängudes jäi Seguini arvele 3+4. Idakonverentsi finaali teises mängus Tampa Bay Lightningi vastu kogus Seguin 4 punkti (2+2), saades sellega alates 1989. aastast pärast Trevor Lindeni esimeseks teismeliseks, kes on Stanley karika väljalangemismängude ühes mängud teinud neli punkti. 5. novembril 2011 tegi ta mängus Toronto Maple Leafsi vastu oma esimese kübaratriki NHL-is. Samal hooajal tõusis Seguin juba Bruinsi hooaja kõige resultatiivsemaks mängijaks (29+38). 2013. aastal jõudis ta Bruinsiga taas Stanley karika finaali, kus seekord tuli võtta vastu kaotus Chicago Blackhawksilt.

Hooaja 2012–13 esimeses pooles toimunud NHL-i tööseisaku ajal mängis ta Šveitsi kõrgliigaklubis EHC Biel, tehes 29 mänguga 25+15. 

2013. aasta juulis kaubeldi Seguin Bruinsist Dallas Starsi. Esimene hooaeg Starsis on olnud tema NHL-i karjääri kõige resultatiivsem (37+47). Hooajal 2017–18 lõi ta NHL-is 40 väravat, mis on tema tippmargiks. Starsiga on ta Stanley karika finaali jõudnud korra, hooajal 2019–20, mil kaotati Lightningile.

NHL-i tähtede mängule on Seguin valitud kokku kuus korda (aastatel 2012, 2015, 2016, 2017, 2018 ja 2020).

2015. aastal tuli Seguin Kanada jäähokikoondise koosseisus maailmameistriks. Ta lõi turniiril üheksa väravat, sealhulgas 6:1 Kanada võiduga lõppenud finaalis Venemaa vastu, ja oli sellega turniiri suurim väravakütt. 

## Viited

## Välislingid

* Tyler Seguin NHL.com lehel
* Tyler Seguin hockeydb.com lehel
Jawiszowice

**Jawiszowice** on küla Poolas Väike-Poola vojevoodkonnas Oświęcimi maakonnas Brzeszcze vallas. Jawiszowice asub Wisła paremal kaldal Oświęcimist ligikaudu 10 km lõunaedelas.

Jawiszowicet on esmamainitud 1326. aastal.

## Viited
Oksana Zabužko

**Oksana Zabužko** (sündinud 19. septembril 1960 Lutskis Ukrainas) on ukraina kirjanik, luuletaja ja esseist. Tema teoseid on tõlgitud mitmetesse keeltesse.

8. märtsil 2022 sai temast esimene inimene, kes ei ole Euroopa Liidu kodanik ega ametnik, kuid kes on esinenud Euroopa Parlamendi täiskogu ees.

Eesti keeles on ilmunud tema teos "Ukraina seksi väliuuringud" (ukraina keelest tõlkinud ja saatesõna kirjutanud Veronika Einberg; Loomingu Raamatukogu 30−31/2023).

## Viited

## Välislingid

* Oksana Zabužko: "Kas tõesti pole ilmas süüdlasi?" Vikerkaar, aprill 2022
Podłopień

**Podłopień** (kuni 1965. aastani **Jasna Podłopień**) on küla Poolas Väike-Poola vojevoodkonnas Limanowa maakonnas Tymbarki vallas. Podłopień asub Tymbarkist vähem kui 4 km läänes ja Limanowast ligi 10 km lääneloodes.

## Viited
Radek Faksa

**Radek Faksa** (sündinud 9. jaanuaril 1994 Vítkovis) on Tšehhi jäähokimängija, kes mängib keskründajana NHL-i klubis Dallas Stars.

Ta alustas jäähoki mängimist Tšehhi klubis Třineci Oceláři. 2011. aastal suundus ta Põhja-Ameerikasse, liitudes noorteliiga Ontario Hockey League'i (OHL) klubiga Kitchener Rangers. Hooajal 2011–12 oli ta liigas kõige resultatiivsem uustulnukas (29+37).

2012. aastal valis Dallas Stars ta NHL-i ''draft''is 13. valikuna. Enne NHL-is debüteerimist mängis Faksa mitu hooaega American Hockey League'is Dallas Starsi tütarklubis Texas Stars, kellega võitis 2014. aastal Calder Cup'i. NHL-is debüteeris ta hooajal 2015–16. Esimese värava lõi ta liigas 6. novembril 2015 mängus Carolina Hurricanesi vastu. 2020. aasta oktoobris pikendas ta Starsiga lepingut viie aasta võrra.

Tšehhi jäähokikoondise koosseisus on Faksa osalenud 2016., 2018. ja 2019. aasta maailmameistrivõistlustel.

## Viited

## Välislingid
* Radek Faksa NHL.com lehel
* Radek Faksa hockeydb.com lehel
Oleksandr Kisljuk

**Oleksandr Kisljuk** (ukraina Олександр Іванович Кислюк; 16. jaanuar 1962 – 5. märts 2022 Butša) oli ukraina tõlkija ja polüglott.

Kisljuk lõpetas 1984. aastal Kiievi ülikooli ajalooteaduskonna. Seejärel töötas õpetajana mitmes koolis. Ta õpetas 1993–2005 saksa, vanakreeka ja kirikuslaavi keelt Kiievi teoloogiaakadeemias. Kuni surmani õpetas ta Rooma õigust Drahomanovi-nimelises riiklikus pedagoogikaülikoolis. Ta tõlkis vanakreeka, ladina ja saksa keelest. Tema tõlgitud autorite seas on Aristoteles, Xenophon, Tacitus, Justinianus, Aquino Thomas, Karl Jaspers ja Norbert Elias. 

Vene sõdurid tapsid ta Butša massimõrva käigus.

## Viited